Diari Oficial de la Generalitat Valenciana


Sumari del DOGV 9255, del 13-01-2022 (2021/12255)

RESOLUCIÓ de 20 de desembre de 2021, del gerent de l'Institut Valencià d'Art Modern, per la qual es creen la seu electrònica i el registre electrònic d'aquesta entitat i se'n regula el funcionament.
------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9255

Data del DOGV
:   13-01-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/12994


Data del document
:   20-12-2021

Organisme emissor
:   Institut Valencià d'Art Modern, IVAM

Tipus de document
:   Resolució

RESOLUCIÓ de 20 de desembre de 2021, del gerent de l'Institut Valencià d'Art Modern, per la qual es creen la seu electrònica i el registre electrònic d'aquesta entitat i se'n regula el funcionament. [2021/12393]  
La seu electrònica està definida en la Llei 40/2015, d'1 d'octubre, de règim jurídic del sector públic, en el seu article 38, com aquella adreça electrònica, disponible per als ciutadans a través de xarxes de telecomunicacions, la titularitat de la qual correspon a una administració pública, o bé a un o diversos organismes públics o entitats de dret públic en l'exercici de les seues competències. El seu establiment comporta la responsabilitat del titular respecte de la integritat, veracitat i actualització de la informació i dels serveis als quals puga accedir-se a través d'aquesta.  
El precepte esmentat afig que cada administració pública haurà de determinar les condicions i els instruments de creació de les seus electròniques, amb subjecció als principis de transparència, publicitat, responsabilitat, qualitat, seguretat, disponibilitat, accessibilitat, neutralitat i interoperabilitat. En tot cas, haurà de garantir-se la identificació de l'òrgan titular de la seu, així com els mitjans disponibles per a la formulació de suggeriments i queixes.  
Així mateix, les seus electròniques hauran de disposar de sistemes que permeten l'establiment de comunicacions segures sempre que siguen necessàries.  
La publicació en les seus electròniques d'informacions, serveis i transaccions haurà de respectar els principis d'accessibilitat i ús d'acord amb les normes establides sobre aquest tema, els estàndards oberts i, si és el cas, aquells altres que siguen d'ús generalitzat pels ciutadans.  
Per la seua banda, la Llei 39/2015, d'1 d'octubre, del procediment administratiu comú de les administracions públiques, regula, en el seu article 16, les condicions de funcionament dels registres electrònics i estableix que cada administració ha de disposar d'un registre electrònic general, en el qual s'haurà de fer el corresponent assentament de tot document que es presente o que es reba en qualsevol òrgan administratiu, organisme públic o entitat vinculada o dependent d'aquests. També es podrà anotar en aquest registre l'eixida dels documents oficials dirigits a altres òrgans o particulars.  
Aquesta resolució té per objecte la creació i regulació de l'accés a la seu electrònica de l'Institut Valencià d'Art Modern, per a posar-la a la disposició de la ciutadania com un canal que es caracteritza per oferir un entorn segur de prestació de serveis, que garanteix els principis esmentats abans, segons la legislació vigent, així com l'autenticació, protecció jurídica, confidencialitat i integritat de les comunicacions. I, d'igual manera, regula la creació i funcionament del Registre electrònic de l'Institut Valencià d'Art Modern, encarregat de la recepció i remissió de sol·licituds, escrits i comunicacions, i estableix les condicions generals per a la seua presentació electrònica, segons preveu la Llei 39/2015, d'1 d'octubre, del procediment administratiu comú de les administracions públiques; la Llei 59/2003, de 19 de desembre, de signatura electrònica, i la normativa de desplegament.  
  
Constitueix igualment l'objecte d'aquest reglament la creació del Registre d'apoderaments de l'IVAM.  
Per tot això, fent ús de les atribucions conferides en l'article 12.2.a de la Llei 1/2018, de 9 de febrer, reguladora de l'Institut Valencià d'Art Modern, resolc:  
  
Primer  
Crear la seu electrònica i el Registre electrònic de l'Institut Valencià d'Art Modern en compliment del que disposa el seu Reglament d'organització i funcionament i altra normativa aplicable.  
  
Segon  
Regular el funcionament de la seu electrònica, del Registre electrònic i del Registre d'apoderaments, d'acord amb el que estableix l'annex d'aquesta resolució.  
Tercer  
La direcció de l'Institut Valencià d'Art Modern podrà adoptar quantes disposicions siguen necessàries per al desplegament i l'execució d'aquesta resolució.  
  
Quart  
El personal de l'Institut Valencià d'Art Modern rebrà la formació necessària per a l'aplicació de les regles d'aquesta resolució.  
  
Cinqué  
Aquesta resolució es publicarà en el web de l'Institut i en el Diari Oficial de la Generalitat Valenciana, i tindrà efectes a partir de l'endemà de la seua publicació.  
Contra aquesta resolució, que esgota la via administrativa, es pot interposar recurs potestatiu de reposició en el termini màxim d'un mes davant d'aquest mateix òrgan, d'acord amb el que estableixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o recurs contenciós administratiu que corresponga en el termini màxim de dos mesos, d'acord amb el que preveuen els articles 8, 14.2 i 46 de la Llei 29/1998, d'ambdós terminis comptats a partir de l'endemà de publicar-se. Tot això sense perjudici de qualsevol altra acció que s'estime pertinent.  
  
  
València, 20 de desembre de 2021. - El gerent de l'Institut Valencià d'Art Modern: Sergi Pérez Serrano.  
  
  
  
ANNEX  
Regles de funcionament de la seu electrònica i del Registre electrònic  
  
Primer. Objecte i àmbit d'aplicació  
Aquesta resolució té per objecte la creació de la seu electrònica i del Registre electrònic general de l'Institut Valencià d'Art Modern (d'ara en avant IVAM), així com la determinació del seu règim de funcionament i les regles i els criteris que han d'observar les persones i els interessats que es relacionen amb aquesta entitat a través de mitjans electrònics.  
  
Serà aplicable a les relacions que, a través de la seu electrònica, es desenvolupen entre l'IVAM, els interessats en els procediments que s'instruïsquen en l'entitat i els ciutadans en general.  
Constitueix igualment l'objecte d'aquesta resolució la creació del Registre d'apoderaments de l'IVAM.  
Aquesta resolució s'aplicarà a l'Institut Valencià d'Art Modern, incloent-hi totes les actuacions, els serveis i els procediments que siguen de la seua competència.  
  
Segon. Sistemes d'identificació i autenticació  
1. L'IVAM utilitzarà, per a identificar-se i garantir una comunicació segura en les relacions efectuades per mitjans electrònics que així ho exigisquen, sistemes basats en certificat de seu electrònica. Aquest certificat contindrà una referència expressa a la seu electrònica i al nom del domini principal des del qual es troba accessible, i se'n limitarà l'ús, exclusivament, a la identificació de la seu i quedarà exclosa la seua aplicació per a la signatura electrònica de documents i tràmits.  
  
2. La seu electrònica disposarà de sistemes de verificació del certificat de seu i d'accessibilitat de manera directa, gratuïta i permanent  
  
3. S'admetran els sistemes d'identificació i autenticació que, en els termes establits en l'ordenament jurídic, garantisquen la identificació de les persones interessades, així com l'autenticitat i integritat dels documents electrònics.  
4. Els sistemes admesos seran els que s'inclouen en la Llista de confiança de prestadors de serveis de certificació elaborada pel Ministeri d'Energia, Turisme i Agenda Digital.  
5. L'ús de la signatura electrònica no exclou l'obligació d'incloure en el document o la comunicació electrònica, si cal, les dades d'identificació que siguen necessàries.  
Tercer. Titularitat, òrgans responsables i identificació de l'adreça electrònica  
A través de la seu electrònica de l'Institut Valencià d'Art Modern, els interessats i els ciutadans en general podran accedir a la informació, els serveis i els tràmits electrònics que s'hi relacionen en les condicions que s'establisquen per a cada cas.  
La titularitat de la seu electrònica de l'IVAM correspon a aquesta, i es garanteix, en els termes establits per l'ordenament jurídic, la integritat, veracitat i actualització de la informació i els serveis accessibles a través d'aquesta.  
La coordinació i supervisió dels continguts de la seu, així com la gestió tecnològica i la seua administració, corresponen a la gerència de la institució, en l'exercici de les seues respectives funcions i competències.  
La gestió de cadascun dels procediments i serveis accessibles des de la seu electrònica correspondrà a les unitats administratives competents per a la seua tramitació, i s'haurà de garantir la veracitat i actualització de la informació que s'ofereix sobre aquests en la seu. A aquest efecte, hauran de comunicar al servei competent en matèria d'administració electrònica de l'IVAM tots els canvis i les actualitzacions que es produïsquen en els procediments i en la normativa que els regula.  
  
La seu electrònica de l'IVAM serà accessible a través de l'adreça electrònica https://seuelectronica.ivam.es. Així mateix, s'haurà d'afegir un enllaç en la pàgina web principal de l'entitat (https://www.ivam.es/).  
  
Quart. Característiques de la seu electrònica  
a) La seu electrònica de l'IVAM estarà disponible tots els dies de l'any, durant les 24 hores del dia, sense perjudici de les interrupcions tècniques que calga dur a terme per a mantindre-la o millorar-la. Aquestes interrupcions tècniques s'anunciaran als usuaris a través de la mateixa seu amb l'antelació que, si és el cas, resulte possible.  
b) La seu electrònica s'ha de regir per la data i hora oficial espanyola corresponent a la Península i a l'arxipèlag Balear. Per a això se sincronitzarà amb el Reial Institut i Observatori de l'Armada com a laboratori depositari del patró nacional de temps. Ambdues hauran de ser visibles en la seu electrònica.  
  
Cinqué. Continguts generals de la seu electrònica  
1. La seu electrònica de l'IVAM inclourà els següents continguts i serveis mínims:  
a) Identificació de la seu, la seua normativa reguladora, així com de l'òrgan titular i dels responsables de la gestió tecnològica i gestió de continguts i els serveis posats a la disposició d'aquesta.  
b) Resolució per la qual es crea i regula la seu electrònica i el Registre electrònic de l'Institut, així com les resolucions, els informes i els acords que s'adopten per l'IVAM en la matèria objecte d'aquesta resolució o que establisca l'obligatorietat de la via electrònica, si és el cas.  
  
c) Servei d'assessorament electrònic a la ciutadania per a la correcta utilització de la seu electrònica, que contindrà informació necessària per a això, incloent-hi el mapa de la seu electrònica, amb especificació de l'estructura de navegació i les diferents seccions disponibles i la informació relacionada amb la propietat intel·lectual.  
d) Sistema de verificació del certificat de la seu electrònica de l'IVAM, accessible de manera directa i gratuïta.  
e) La relació de segells electrònics utilitzats per l'IVAM en l'actuació administrativa automatitzada.  
f) Informació sobre els mitjans posats a la disposició dels ciutadans per a l'accés electrònic als serveis de l'IVAM, en particular sobre els sistemes de signatura electrònica admesos per a relacionar-se amb l'entitat a través de mitjans electrònics i sobre les condicions generals de la seua utilització.  
g) Els instruments necessaris per a l'accés per mitjans electrònics als serveis oferits per l'IVAM, inclosos els que siguen precisos per a la signatura electrònica i la comprovació de la validesa dels documents signats mitjançant aquest procediment.  
h) Catàleg actualitzat de tràmits i serveis disponibles en la seu electrònica de l'Institut, amb indicació dels que hagen de realitzar-se obligatòriament per via electrònica. Entre aquests haurà de figurar un accés a la bústia de denúncies electrònica de l'IVAM.  
i) Registre de factures per als imports autoritzats per la legislació, així com consultes de l'estat de les factures presentades per cada persona física o jurídica.  
j) Calendari de dies inhàbils pel qual es regeix l'IVAM.  
k) La data i hora oficial per la qual es regeix la seu electrònica de l'IVAM.  
l) Informació sobre accessibilitat.  
m) Tràmit a través del qual els usuaris puguen formular suggeriments i queixes sobre el contingut, la gestió, els serveis i el funcionament de la seu electrònica, que es podran presentar en els termes regulats en l'article cinqué d'aquesta resolució.  
n) Informació relacionada amb la protecció de dades de caràcter personal, incloent-hi un enllaç amb l'Agència Espanyola de Protecció de Dades.  
o) Enllaç al Diari Oficial de la Generalitat Valenciana.  
p) El Registre electrònic de l'IVAM, així com els requisits tècnics per al seu accés.  
q) La carpeta ciutadana, amb accés, si és el cas, a l'estat de tramitació dels expedients de l'interessat.  
r) El tauler d'anuncis electrònic.  
s) Informació sobre incidències tècniques que impossibiliten el funcionament ordinari del sistema, indicant si dona lloc o no a una ampliació dels terminis no vençuts.  
t) Qualssevol altres informacions o serveis que es determinen pels òrgans competents de l'IVAM i els que siguen exigibles d'acord amb la legislació aplicable.  
2. La publicació en la seu electrònica dels continguts esmentats en l'apartat anterior haurà de respectar els principis d'accessibilitat i usabilitat, d'acord amb les normes establides, estàndards oberts i, si és el cas, uns altres que siguen d'ús generalitzat.  
3. En la seu s'hauran d'establir els mitjans necessaris perquè el ciutadà conega si la informació o el servei al qual accedeix correspon a la mateixa seu o a un punt d'accés que no té aquest caràcter.  
4. L'admissió de nous procediments, tràmits, sol·licituds i models s'haurà de difondre a través de la seu electrònica.  
  
Sisé. Mitjans de la seu electrònica per a la formulació de reclamacions  
1. La seu electrònica de l'IVAM ha de proporcionar mitjans per a la formulació de:  
a) Suggeriments i queixes en relació amb el contingut, la gestió i els serveis oferits en la seu electrònica.  
b) Exercici dels drets d'accés, rectificació, cancel·lació i oposició a les dades personals d'acord amb el Reglament de protecció de dades.  
  
c) Canal de denúncies anònim o identificat, a sol·licitud del ciutadà, d'acord amb la proposta de directiva del Parlament Europeu relativa a la protecció de les persones que informen sobre infraccions del dret de la Unió Europea.  
2. Els mitjans disponibles per a exercir aquests drets seran els següents:  
a) Presentació presencial o per correu postal davant del Registre general de l'IVAM.  
b) Presentació a través dels tràmits definits corresponents en la seu electrònica de l'IVAM.  
3. No es consideraran mitjans per a la formulació de queixes i suggeriments els serveis d'assessorament tecnològic a la persona usuària per a la correcta utilització de la seu, sense perjudici de la seua obligació, si és el cas, d'atendre els problemes que se susciten.  
4. La presentació d'un suggeriment o queixa no suposarà l'inici de cap procediment administratiu. Aquesta circumstància s'haurà d'advertir expressament a l'interessat en el moment de la seua presentació.  
  
Seté. Catàleg de procediments i serveis  
1. La seu electrònica haurà de recollir de manera clarament visible el Catàleg de procediments i serveis susceptibles de ser tramitats per mitjans electrònics a través d'aquesta. Aquest catàleg permetrà a l'usuari identificar de manera clara cadascun d'aquests, recollint-ne la informació rellevant amb el propòsit de facilitar-ne l'inici.  
2. El Catàleg de procediments i serveis haurà d'incloure tant els procediments i serveis que requereixen assentament en el registre electrònic com aquells altres que no requereixen aquest requisit per a tramitar-los.  
Huité. Tauler d'anuncis electrònic  
1. L'IVAM disposarà d'un tauler d'anuncis electrònic que serà accessible a través de la seua seu electrònica. Aquest tauler recollirà els acords, les resolucions i els actes administratius que hagen de ser objecte de publicació electrònica  
2. Es garantirà l'accés públic al contingut del tauler sense perjudici que, en funció de la naturalesa de les dades que continga el document objecte de publicació, haja de restringir-se'n l'accés.  
  
Nové. El Registre general electrònic  
1. Es crea el Registre electrònic general de l'IVAM per a la recepció i l'assentament de tot document, escrit o sol·licitud que es presente o es reba en aquesta entitat a través de mitjans electrònics en l'àmbit dels procediments i tràmits inclosos en la seu electrònica de l'Institut i que es presenten degudament omplits en els formularis normalitzats de les aplicacions gestores dels procediments.  
  
En aquest registre també es practicaran els assentaments dels escrits o les sol·licituds que es presenten de manera presencial en la seu de l'IVAM i dels documents que els acompanyen abans de la seua digitalització. Igualment admetrà la presentació de documents que figuren en suports o formats que no poden digitalitzar-se, encara que l'interessat haja de relacionar-se amb l'IVAM exclusivament per mitjans electrònics.  
El Registre electrònic serà únic per a tot l'IVAM.  
2. El Registre electrònic haurà d'anotar, a més, l'eixida de documents oficials dirigits a altres òrgans o particulars, haja de practicar-se en format electrònic o en qualsevol altre suport, si així ho ha indicat l'interessat de manera expressa en els casos en què això siga possible d'acord amb la legislació vigent.  
3. La seu física del Registre electrònic es localitza a les oficines de l'IVAM al carrer Guillem de Castro, 118, València (46350). S'hi podran presentar sol·licituds, comunicacions i documents les persones físiques que trien relacionar-se amb aquesta administració per aquest mitjà, llevat que tinguen l'obligació de fer-ho exclusivament per mitjans electrònics.  
L'accés al Registre electrònic per a la presentació d'escrits, sol·licituds i comunicacions s'haurà de dur a terme a través de la seu electrònica situada en seuelectronica.ivam.es i accessible des del portal institucional de l'IVAM www.ivam.es.  
  
Desé. Responsabilitats i òrgans competents del Registre electrònic  
  
1. El Registre electrònic de l'IVAM es gestionarà sota la direcció del Departament de Gestió Administrativa de l'IVAM.  
2. L'aprovació i modificació de la relació de tràmits que puguen iniciar-se en el Registre electrònic li correspon a la gerència de la institució en l'exercici de les seues funcions i competències.  
3. La proposta d'aprovació o modificació dels formularis per a les sol·licituds, els escrits i les comunicacions normalitzats correspon a les unitats administratives en què s'organitza l'IVAM, d'acord amb les funcions que cadascuna tinga atribuïdes reglamentàriament.  
Onzé. Funcions del Registre electrònic  
El Registre electrònic haurà de desenvolupar les següents funcions:  
a) Recepció i assentament de sol·licituds, escrits, comunicacions i documents remesos per qualsevol administració pública o pels ciutadans.  
b) Digitalització de documentació presentada en formats o suports diferents de l'electrònic sempre que això fora possible.  
c) Generació de còpies autèntiques dels documents presentats  
d) Expedició automàtica de rebuts.  
e) Manteniment i conservació d'un arxiu informàtic dels assentaments d'entrades i eixides de sol·licituds, escrits i comunicacions corresponents a cada any natural.  
Dotzé. Autenticitat, integritat, confidencialitat, disponibilitat i conservació del contingut dels assentaments electrònics  
El sistema informàtic suport del Registre electrònic garantirà l'autenticitat, integritat, confidencialitat, disponibilitat i conservació dels assentaments practicats, mitjançant la utilització de la signatura electrònica avançada.  
En la remissió d'escrits, sol·licituds i comunicacions que es faça a través del Registre electrònic als òrgans competents per a la tramitació d'aquests, o des d'aquests cap als interessats, s'hauran d'adoptar les mesures de seguretat necessàries per a evitar la intercepció i alteració de les comunicacions, els accessos no autoritzats i per a garantir la protecció de les dades de caràcter personal, d'acord amb el que disposen les lleis orgàniques de protecció de dades de caràcter personal i les disposicions que les despleguen.  
Així mateix, el sistema informàtic suport del Registre electrònic haurà d'informar tots aquells òrgans de l'Administració i els ciutadans que desitgen accedir-hi, que la presentació d'escrits, sol·licituds i comunicacions de manera electrònica suposa la comunicació de les seues dades personals als òrgans administratius o les entitats competents per a la seua recepció i tramitació.  
  
Tretzé. Funcionament del Registre electrònic i còmput de terminis  
  
1. A través del registre electrònic es podrà presentar qualsevol sol·licitud, escrit o comunicació relativa als procediments publicats en la seu, tots els dies de l'any, durant les vint-i-quatre hores del dia, sense perjudici de les interrupcions necessàries per raons tècniques.  
Per a la presentació de sol·licituds, escrits o comunicacions dirigides a l'IVAM, no incloses en el Catàleg de procediments i serveis electrònics i que no requerisquen omplir-se a través d'un formulari preestablit, les persones interessades disposaran d'un mitjà de presentació electrònica utilitzant a aquest efecte el procediment «Presentació d'instàncies i sol·licituds. Model genèric».  
2. Per a l'acreditació de la presentació de sol·licituds, escrits i comunicacions dirigides a l'IVAM que es realitzen per via electrònica, el mateix sistema informàtic expedirà un rebut consistent en una còpia autenticada de l'escrit, la sol·licitud o la comunicació de què es tracte, incloent-hi la data i hora de presentació, la identificació de la persona interessada i el número de registre d'entrada.  
Així mateix, s'emetrà en aquest rebut acreditació del lliurament de documents complementaris que puguen aportar-se i que acompanyen la corresponent sol·licitud, escrit o comunicació.  
3. El Registre electrònic podrà rebutjar els documents electrònics:  
  
a) Quan continguen codis maliciosos o dispositius susceptibles d'afectar la integritat o seguretat del sistema.  
b) Quan no s'òmpliguen els camps requerits com a obligatoris dels formularis o si contenen incongruències que n'impedisquen el tractament.  
4. Quan es presente, de manera separada, documentació electrònica complementària a una sol·licitud, escrit o comunicació anterior, la persona interessada haurà d'esmentar el número de registre individualitzat que permeta identificar l'expedient en què haja de fer efecte.  
5. El còmput de terminis s'haurà de dur a terme segons el que disposa l'article 31 de la Llei 39/2015, d'1 d'octubre, o norma que el substituïsca.  
En concret, per al còmput dels terminis seran aplicables les següents regles:  
a) El Registre electrònic s'ha de regir per la data i hora oficial de la seu electrònica, vinculants tant per a les persones interessades com per a l'IVAM  
b) La presentació d'escrits i documents sotmesa a termini haurà de tindre lloc abans que concloga el termini esmentat, sent hàbils a aquest efecte les vint-i-quatre hores del dia, llevat que en l'obertura del termini es determine una altra cosa.  
c) La presentació telemàtica realitzada en un dia inhàbil s'entendrà rebuda a primera hora del primer dia hàbil següent, llevat que una norma permeta expressament la recepció en dia inhàbil.  
d) Es consideraran dies inhàbils, a l'efecte del Registre electrònic de l'IVAM, els dissabtes i diumenges i els establits com a dies festius en el calendari oficial de festes laborals de la Comunitat Valenciana i de festes locals de la ciutat de València.  
e) En el cas que es produïra una interrupció en el funcionament del Registre electrònic per causes tècniques i operatives, i coincidira amb el venciment d'un termini, aquest s'entendrà ampliat pel temps que dure la interrupció.  
  
Catorzé. Pràctica de la notificació electrònica  
1. Les notificacions es practicaran mitjançant compareixença a través de la seu electrònica de l'IVAM, en la carpeta ciutadana, des d'on accedirà l'interessat o el seu representant degudament identificat al «Document de lliurament de la notificació» que contindrà la següent informació sobre la notificació:  
a) Servei o òrgan administratiu que efectua la notificació  
b) Referència al tipus de document que es notifica.  
c) Número d'expedient al qual es refereix.  
d) Data i número registre d'eixida.  
e) Resum del contingut de la notificació que s'ha de fer, a fi que puga comprovar-ne les dades abans de procedir-ne a l'acceptació.  
  
El «Document de lliurament de notificació» tindrà un format imprimible perquè l'interessat puga conservar-lo a efectes informatius.  
  
2. Si l'interessat accepta la notificació, accedirà als documents objecte d'aquesta, que també tindran format imprimible.  
La notificació s'entendrà rebutjada quan hagen transcorregut deu dies naturals des de la posada a la disposició de la notificació en la carpeta ciutadana sense que s'accedisca al seu contingut.  
En tot cas, s'haurà de deixar constància en l'expedient administratiu de l'acceptació o el rebuig de la notificació.  
  
Quinzé. Portal de factures electròniques  
1. A fi de donar cobertura a l'obligació existent des del 15 de gener de 2015, per a les contractes referents a la presentació de les seues factures en format Factura-e, si es troba dins d'una de les categories de proveïdors obligats per la Llei 25/2013, d'impuls de la factura electrònica, s'inclou en la seu un portal d'accés a l'IVAM per a la presentació de factures.  
Fins i tot estant eximides d'aquesta obligació les factures amb import inferior a 5.000 ?, els seus lliuradors, ja siguen persones jurídiques per aplicació de l'art. 14.2 de la Llei 39/2015 o persones físiques per l'aplicació de l'art. 14.3 de la Llei 39/2015, i perquè s'estableix així en aquest reglament, hauran de presentar la totalitat de les factures depenent de l'import per les següents vies:  
a) En el cas d'import inferior a 5.000 - es podran presentar a través de la seu electrònica de l'IVAM utilitzant el tràmit «Registre de factures» del portal del proveïdor o a través de FACE.  
b) En el cas de factures d'import igual o superior a 5.000 - es presentaran obligatòriament a través de FACE.  
2. Des del portal de factures electròniques cada contracta podrà consultar l'estat de totes les factures presentades, independentment del seu canal de presentació.  
  
Setzé. Expedició de còpies autèntiques  
1. Es troben habilitats per a expedir còpies autèntiques:  
a) Les persones titulars dels departaments administratius de l'IVAM, respecte dels documents que obren en els expedients que tramiten o tinguen sota la seua custòdia.  
b) Les persones que presten serveis en l'oficina d'atenció integrada d'informació al ciutadà en la qual se situa el Registre general tenen la funció de digitalització de les sol·licituds, els escrits i les comunicacions, així com dels documents que les acompanyen, dirigits als òrgans de les administracions públiques.  
c) La persona o l'òrgan que va emetre el document original.  
d) Les persones a què l'entitat atribuïsca la tasca de digitalitzar tota la documentació d'expedients ja tramitats en suport paper a través de processos automatitzats.  
2. L'expedició de còpies autèntiques s'haurà d'efectuar amb l'abonament previ, si és el cas, de la taxa establida legalment:  
a) D'ofici.  
b) A requeriment dels òrgans jurisdiccionals.  
c) A petició d'altres institucions o administracions públiques.  
d) A instàncies dels que tinguen la condició d'interessat en el procediment de què es tracte, en els termes establits en els apartats següents.  
  
e) A sol·licitud de qualsevol persona en els termes i amb les condicions establides en la Llei de transparència, accés a la informació pública i bon govern i altres normes que resulten d'aplicació.  
3. Les peticions de còpies autèntiques formulades per les persones interessades hauran de formalitzar-se per escrit en el model de sol·licitud normalitzat que s'aprove a aquest efecte i presentar-se a través del registre d'entrades.  
4. L'expedició d'una còpia autèntica d'aquells documents que continguen dades personals que es troben protegides s'ha de subjectar a la normativa en matèria de protecció de dades de caràcter personal.  
5. La sol·licitud d'expedició de còpia autèntica formulada per la persona interessada podrà ser denegada per resolució motivada que posarà fi a la via administrativa, quan ho dispose així l'ordenament jurídic.  
6. En el termini de quinze dies hàbils comptat des de la recepció de la sol·licitud hauran d'expedir-se les còpies autèntiques o notificar-se a la persona interessada la resolució que les denegue. Transcorregut aquest termini sense que s'haja notificat resolució expressa, s'entendrà desestimada la sol·licitud per silenci administratiu, en els termes previstos en la legislació del procediment administratiu comú de les administracions públiques.  
  
Desseté. Signatura electrònica dels òrgans i personal de l'IVAM  
1. La identificació i autenticació per a l'exercici de la competència de l'IVAM, quan utilitze mitjans electrònics, es realitzarà mitjançant signatura electrònica del personal al seu servei.  
2. Per a l'ús de la signatura electrònica reconeguda en documents electrònics que es generen durant la tramitació dels procediments administratius fets pels òrgans i les unitats de l'IVAM, s'utilitzaran aplicacions pròpies de gestió d'expedients amb signatura electrònica.  
  
3. Tots els documents electrònics emesos pels òrgans i personal de l'IVAM en l'exercici de la seua competència que siguen signats utilitzant l'aplicació informàtica referida gaudiran de la validesa i eficàcia dels documents originals.  
La seu electrònica disposarà de sistemes de verificació d'aquests documents.  
  
Dihuité. Identificació de la representació dels interessats  
1. Els interessats amb capacitat d'actuar podran fer-ho per mitjà de representant per a formular sol·licituds, presentar declaracions responsables o comunicacions, interposar recursos, desistir d'accions i renunciar a drets en nom.  
2. La representació podrà acreditar-se:  
a) Per qualsevol mitjà vàlid en dret que deixe constància fidedigna de la seua existència.  
b) Mitjançant apoderament apud acta efectuat:  
1. Per compareixença personal. L'atorgament de l'apoderament apud acta per compareixença personal s'ha de fer en el dia i l'hora indicats per l'entitat.  
2. Accedint al Registre Electrònic d'Apoderaments, @podera, en el qual aquesta entitat es donarà d'alta.  
  
Denové. Seguretat  
1. La seu electrònica estarà dotada de les mesures de seguretat que garantisquen la confidencialitat, veracitat, autenticitat i integritat del seu contingut, així com l'accés permanent a aquesta, l'actualització de la informació i els serveis als quals pot accedir-se a través d'aquesta, amb subjecció als requisits previstos en la legislació vigent i especialment al que preveu el Reial decret 3/2010, de 8 de gener, pel qual es regula l'Esquema Nacional de Seguretat en l'àmbit de l'Administració electrònica, o les disposicions que, si és el cas, les substituïsquen.  
  
2. La seu electrònica farà ús dels mecanismes necessaris (signatura electrònica, segellat de temps, codis de verificació i altres que s'hi expliciten) per a acreditar fefaentment la constància de la transmissió i recepció de les comunicacions, de les seues dates, del contingut íntegre d'aquestes i la identificació fidedigna del remitent i del destinatari, així com del moment d'inici de la difusió pública de la informació que allotge, si és el cas.  
  
Vinté. Responsabilitat  
1. L'IVAM no respondrà de l'ús fraudulent que les persones usuàries del sistema puguen dur a terme dels serveis prestats mitjançant l'Administració electrònica en general, i mitjançant l'ús dels serveis del Registre electrònic en particular. A aquest efecte, aquestes persones usuàries assumeixen amb caràcter exclusiu la responsabilitat de la custòdia dels elements necessaris per a la seua autenticació en l'accés als serveis d'Administració electrònica, l'establiment de la connexió precisa i la utilització de signatura electrònica, així com les conseqüències que pogueren derivar-se de l'ús indegut, incorrecte, negligent, fraudulent o delictiu d'aquests. Igualment serà responsabilitat de la persona usuària l'adequada custòdia i maneig dels fitxers que li retorne el Registre electrònic com a justificant de recepció.  
  
2. En el cas de presentació de documents electrònics que continguen qualsevol mena de codi maliciós o dispositiu, susceptibles d'afectar la integritat o a la seguretat del sistema, es consideraran no presentats aquests documents. En el cas de quedar acreditada la intencionalitat dolosa de l'enviament, podran exigir-se les corresponents responsabilitats civils o penals, incloses les indemnitzacions per danys i perjudicis que siguen procedents.